《笛家 送荇溪归里》
清代·李良年

骑马长逢，扫门争去，溪山何限，近来翻是茅檐少。

故人归也，那用探幽，绿莎翠竹，旧村都好。我宅鸥边，君家荻里，夹水柴扃照。

半床书，几车曲，尽可鬓丝白了。

吟啸。倡酬倦矣，枉教文似，河海韩欧，不信诗穷，瘦寒郊岛。

从此、只合南华自写，随意樵柯渔钓。万事尊前，浮云苍狗，一枕游仙杳。

但休种，武陵花，怕惹问津船到。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。